## Berklee València llança una nova convocatòria de beques per a estudiants valencians

*** La comissió de seguiment, formada per la Ciutat de les Arts i les Ciències i la Fundació Palau de les Arts Reina Sofia, ha aprovat la convocatòria per al pròxim curs que comptarà amb una dotació de més de 110.000 euros
* El programa està dirigit a alumnes valencians admesos en algun dels programes màster de la institució
* El termini per a presentar candidatures acaba el 10 de març**

Berklee València llança la seua convocatòria de beques per a estudiants valencians per quint any consecutiu. En esta ocasió, la institució assignarà més de 110.000 euros en beques per a valencians que hagen sigut admesos en algun dels seus programes de màster durant el curs 2025-2026. La data límit per a presentar les candidatures serà el 10 de març de 2025 i els qui vullguen sol·licitar les beques podran presentar la documentació requerida fins al pròxim 1 d’abril.

Són ja 59 els estudiants de la Comunitat Valenciana que han passat per les aules de Berklee València des de la seua fundació en 2012. D’ells, 12 s’han beneficiat d’este programa des de la seua posada en marxa. En la seua passada edició, les beques es van repartir entre dos estudiants que actualment estan cursant estudis en producció musical, tecnologia i innovació i interpretació de músiques actuals. Les bases per a la nova convocatòria estan ja disponibles en la [web de la Ciutat de les Arts i les Ciències](https://recursos.cac.es/media/pdfs/bases_berklee.pdf) i en la [web de Berklee València](https://valencia.berklee.edu/sites/default/files/2025-01/20241211_Bases Becas BERKLEE-CACSA-LES_ARTS_2025.pdf?fv=oVN5_xXZ).

Els fons pertanyen al programa de beques fruit del contracte firmat en 2020 que va ser subscrit entre Berklee i la Ciutat de les Arts i les Ciències, pel qual Berklee mantindrà la seua presència en la ciutat de València durant almenys 20 anys. Al programa de beques es va sumar la Fundació Palau de les Arts Reina Sofia, i així va formar part de la comissió de seguiment del programa. Mitjançant estos fons, Berklee reafirma el seu clar compromís per potenciar el talent valencià i la seua voluntat de contribuir al teixit social, cultural i musical de la Comunitat Valenciana.

El programa de beques de Berklee disposa d’una comissió de seguiment integrada per representants del campus de la institució a València, així com de la Ciutat de les Arts i les Ciències i de la Fundació Palau de les Arts. L’assignació dels fons té en compte tant els mèrits artístics, acadèmics i professionals com els recursos econòmics dels candidats.

Fecha: 15/01/2025